CELEX: 62009CN0508
Language: sk
Date: 2009-12-08 00:00:00
Title: Vec C-508/09: Žaloba podaná 8. decembra 2009 — Európska komisia/Talianska republika

30.1.2010   
            
            
               SK
            
            
               Úradný vestník Európskej únie
            
            
               C 24/45
            
         Žaloba podaná 8. decembra 2009 — Európska komisia/Talianska republika
   (Vec C-508/09)
   2010/C 24/78
   Jazyk konania: taliančina
   
      Účastníci konania
   
   
      Žalobkyňa: Európska komisia (v zastúpení: C. Zadra a D. Recchia, splnomocnení zástupcovia)
   
      Žalovaná: Talianska republika
   
      Návrhy žalobkyne
   
   
               —
            
            
               určiť, že Talianska republika si tým, že región Sardínie prijal a používa právnu úpravu týkajúcu sa povolení odchýlok od režimu ochrany voľne žijúceho vtáctva, ktorá nespĺňa podmienky stanovené v článku 9 smernice 79/409/EHS (1), nesplnila povinnosti, ktoré jej vyplývajú z článku 9 smernice 79/409/EHS,
            
         
               —
            
            
               zaviazať Taliansku republiku na náhradu trov konania.
            
         
      Žalobné dôvody a hlavné tvrdenia
   
   Komisia uvádza, že právne predpisy prijaté regiónom Sardínia nie sú v súlade s ustanoveniami článku 9 smernice 79/409/EHS.
   Regionálny zákon č. 2 z 13. februára 2004, ktorý upravuje lov formou odchýlky, a nariadenia 3/V z roku 2004 a 8/IV z roku 2006 prijaté na základe uvedeného regionálneho zákona nespĺňajú požiadavky článku 9 smernice v rozsahu, v akom
   
               —
            
            
               sa v určitých prípadoch vyžaduje stanovisko vedeckého orgánu, a ak je negatívne, nedodržiava sa, prípadne niekedy sa nevyžaduje vôbec,
            
         
               —
            
            
               neobsahujú dostatočné odôvodnenie (pokiaľ ide o požiadavky na ochranu prostredníctvom lovu formou odchýlky, skúmané alternatívy, pravdepodobne dosiahnuté výsledky),
            
         
               —
            
            
               nie je v nich systém zodpovedajúcej kontroly, ktorý umožňuje overiť, či sú podmienky na priznanie odchýlky dodržané, a konať v prípade potreby,
            
         
               —
            
            
               podmienky uvedené v článku 9 ods. 2 smernice zákon nevyžaduje, a teda nie sú uvedené v opatreniach upravujúcich odchýlky.
            
         Zákon č. 2 z 13. februára 2004 bol zmenený regionálnym zákonom č. 4 z 11. mája 2006. Aj napriek zmenám zákon č. 2 z 13. februára 2004, ako aj nariadenie č. 2225/DecA/3 z 30. januára 2009 prijaté na základe vyššie uvedeného zákona nespĺňajú požiadavky článku 9 smernice v rozsahu, v akom
   
               —
            
            
               zavedenie porady s vedeckým orgánom nebráni prijatiu aktov upravujúcich odchýlky, ktoré sú nedostatočné z hľadiska odôvodnenia a ospravedlnenia, ako aj prijatiu aktov upravujúcich odchýlky bez stanoviska vedeckého orgánu,
            
         
               —
            
            
               zmenený regionálny zákon 2/2004 aj naďalej neupravuje, že jednotlivé opatrenia upravujúce odchýlky musia obsahovať podmienky stanovené v článku 9 ods. 2 smernice 74/409 (nariadenie 2225 je totiž z tohto hľadiska tiež nedostatočné).
            
         
      (1)  Smernica Rady 79/409/EHS z 2. apríla 1979 o ochrane voľne žijúceho vtáctva (Ú. v. ES L 103, s. 1; Mim. vyd. 15/001, s. 98).